遊香山寶應寺恭覩仁宗皇帝御書發願文
作者：劉才邵
朝代：宋

paragraphs: 龜洛隆周德，龍門賴禹功。
天開形勝地，雲捧法王宫。
繡栱聯霞綺，虯簷壓霽虹。
山河紛湊泊，星斗映穹崇。
金界琅函秘，奎文筆勢雄。
獨高今古外，何止帝王中。
恭想重熙旦，追還太古風。
開懷容直論，崇儉自清躬。
俗厚刑幾措，時和歲屢豐。
湛恩漸動植，大度納華戎。
致治臻無事，持盈愈若冲。
皇居多暇日，宸翰寫深衷。
誓保基圖永，期躋壽域同。
含生蒙願力，流澤浩無窮。